Hogyan tovább Kamara?
a Győr-Moson Sopron Megyei Mérnöki Kamara 2016-04-20-i taggyűlés
7. napirendi pontján elhangzottak értékelése

Előzmények

Megyei kamaránk taggyűlésének egyik napi rendi pontja volt a fentebbi című téma. A témához a taggyűlési meghívó mellékleteként vitairatot is küldtünk tagjaink részére, melyben kértük a minél nagyobb számú megjelenést és aktív vélemény nyilvánítást a 
· Kamara szerepe,

· jövőbeni tevékenységi  irányai és

· a Kamara illetve a tagság közötti viszony értékelésének témájában,

mindezt annak érdekében, hogy az Elnökség elvi támogatást, iránymutatást kapjon jövőbeni tevékenységéhez, jobbítási törekvéseihez. A taggyűlésen a témafelvezető jelezte, hogy az elhangzottak rövid összefoglalóját, értékelését (jelen dokumentumot) a teljes tagság részére megküldjük hírlevél formájában. Az értékelés az Elnökség egyeztetett véleményét tükrözi.
Téma értékelés

Elsőként kiemelendő momentumnak ítéljük meg, hogy dacára a meghívóban külön hangsúlyozott, a korábbi taggyűlések tartalmától elkülönülő, a tagság számára nyilvánvalóan fajsúlyos téma napirendre tűzésének (stratégiai szempontok megtárgyalása), mindez gyakorlatilag semminemű hatást nem gyakorolt a taggyűlésen megjelentek létszámára. Ezúttal is az évek óta tapasztalt 10% körüli megjelenés volt tapasztalható. Az Elnökség nem tudja ezt a tényt másként értékelni, mint hogy a meghirdetett stratégiai konzultáció nem képviselt olyan érdemi fontosságot, hogy a szokásos minimumnál nagyobb megjelenésre ösztönözze a tagságot, hogy egyeseket önmagában ez a téma részvételre sarkallt volna.

A megjelentek hozzászólásainak túlnyomó többsége – dacára a vitairatban foglaltaknak, illetve a felvezető mondatokban elhangzottaknak – általános problémajelzéseket tartalmazott, jobbára nem a konkrétan megfogalmazott kérdések kifejtésére irányult. Kiemelve néhány jellemző gondolatot:

· fontos lenne a mérnöktársadalom jelenlegi társadalmi helyzetének/szerepének szociológiai vizsgálata
· a kezdeti lelkesedés után – a kamarai törvény létrejöttével némiképp a politika foglyává vált a Kamara – jelentősen csökkent a tagi aktivitás

· mindenki elfoglalt, sok a munka, kevés energia jut a közös dolgainkra

· alacsony a szakcsoportok aktivitása 

· a Kamarának kell, hogy érdekvédelmi szerepe legyen

· sok jogszabály jön ki szakmai egyeztetések nélkül, vagy azok eredményét figyelmen kívül hagyva, nagy problémákat generálva a mérnöki munkavégzés során

· problémák vannak a jogosultságokkal (összevonás-szétválasztás)

· nem várható el, hogy az országos kamara oldjon meg minden helyi problémát, ezeket meg kell megpróbálnunk helyben (is) kezelni

· az elnökség önmagában, a tagok aktív támogatása, munkája nélkül nem fogja tudni előbbre vinni a Kamara ügyét, javítani a tevékenységét

· problémáink nem kis része abból is adódik, hogy a tagság maga sem hajlandó betartani a saját szabályrendszerét

· a légkör alakult olyanná, hogy nem ösztökéli megszólalásra a tagságot

· anyagilag is (pl. büntetődíjjal) ösztökélhetnénk a tagságot a taggyűlésen való megjelenésre

· Németországban pl. lehet érvényt szerezni a minimális tervezői díjnak, itt a politika ezt eddig deklaráltan elutasította
· nem érezzük a Kamara érdekvédelmét ott, ahol hemzsegnek az olcsójánosok

Az Elnökség megítélése szerint a felvetett három témakörben a taggyűlésen nem sikerült érdemi összegző álláspontot megfogalmazni. Az érdekképviselet fontossága ezúttal is egyértelmű súlyt kapott, függetlenül a Kamara jogszabályi kötelezettségeitől.

Összességében a Kamara elnökségének az a megítélése, hogy a tagság túlnyomó többsége a szakmai tevékenysége során elsősorban a jelen működési helyzetbe való kényszerű beletörődése mellett igyekszik saját közvetlen tevékenységi körében előbbre jutni, egyéni utakon. A többség nem ismeri fel, vagy nem hisz abban, hogy összefogással, együttműködve a jelenlegi működési környezeten érdemileg lehetne javítani, mely a teljes mérnöktársadalom, (így a saját) javát is szolgálná, érdemben előmozdítaná. Emiatt nem áldoz energiát, nem aktivizálja magát a kamarai, tagsági közösségi ügyekben, tevékenysége a szükséges minimumra terjed ki, úgy érzi, ezen idő- és energiaráfordítás nem megtérülő módon válna a munkavégzés, pénzkereset rovására. Azon tagok, akik ezzel szemben energiát fordítanak a közös dolgaink előmozdítására, nem kapnak visszajelzést, támogatást a tevékenységükhöz, elvesztik a motivációjukat, így tulajdonképpen egy ördögi körbe záródik a szakmai közösség. A tagság eredményeket vár, de nem tapasztal, emiatt passzív – azonban egy passzív tagságot a „feje felett” nem lehet hatékony és eredményes működésűvé varázsolni.

Célkitűzés

Az elnökség illetve a társadalmi szerepet vállaló néhány tag számára egyetlen kitörési lehetőséget látunk: megpróbálni az eddigi gyakorlattól eltérően következetesen és erőteljesen érvényt szerezni azon érdekképviseleti törekvéseknek, melyeket a tagság egyébként alapvető igényként megfogalmaz. Ez a törekvés várhatóan egyéni érdekek sérelmével is járhat, így fontos az intézkedési elképzelések előzetes egyeztetése a tagsággal. Erre a jövőben a Fórum rovatunkat fogjuk tudni felhasználni, melynek így működése is talán felélénkül, s amely a minden alkalommal alapvető szükségletként megfogalmazott tagi kommunikáció egyik legkényelmesebb, legkönnyebben elérhető formája. A jövőben a pozitív diszkrimináció eszközével motiválni kell a tagságot az aktivitásra.

